ועדת החוקה, חוק ומשפט, כנסת 16, פרוטוקול מספר 295, 2004-08-30 10:00

מיכאל איתן: שלום לכולם, אני מתנצל על האיחור.

תמי סלע: יש הערה אחת שכבר ככה מדיבורים שהיו פה לפני שהגעת, אני חושבת שבאמת צריך להוסיף וחוץ מזה הענין של העלות, כבר יש פה ויכוח בין האוצר לבין ההערכה שה-מ.מ.מ.

תמי סלע: הכין לנו, שלפיה אם לא לוקחים בחשבון את תוספת ארבעת השופטים שהם טענו שצריך להוסיף - -

מיכאל איתן: למה ארבעה שופטים להוסיף, אני לא מבין.

רותם פלג: צריך שופטים למערכת המשפט לפי מספר התיקים שיתווספו לדיונים, וזאת עלות למשרד המשפטים שהיא עלות - -

תמי סלע: יהיו יותר דיונים בבתי משפט וימנו עוד ארבעה שופטים לצורך זה.

מיכאל איתן: כמה דיונים יהיו?

מיכאל איתן: הנהלת בתי המשפט, בוא תסביר לי איך הגעת לארבעה שופטים.

שי צרפתי: לפי מספר הדיונים שצריך.

מיכאל איתן: כמה דיונים יהיו?

עמוס אולצוור: בהערכה שלנו הגענו שיהיו עוד ע=1,600 דיונים.

עמוס אולצוור: כל שופט מטפל בממוצע בכ- 400 דיונים, לפי נתונים שהעבירה הנהלת בתי המשפט - -

מיכאל איתן: בכמה שעות אתם מעריכים דיון כזה?

מיכאל איתן: אם אתם לא יודעים להעריך אני אעריך, הסנגור יעזור לי להעריך.

מיכאל איתן: כמה שעות יהיה דיון בהליך כזה שצריך להיות בבית משפט?

מיכאל איתן: 3 שעות, 4 שעות?

דויד וינר: שלוש שעות זה נשמע לי סביר.

דפנה ביינוול: השאלה שעולה היא חוות הדעת.

דפנה ביינוול: קודם יהיה דיון, אחרי שיהיה דיון ויבקשו מהשופט חוות דעת - -

מיכאל איתן: דיון בלי חוות דעת זה חמש דקות, אם הצד השני לא מתנגד אז מה הבעיה.

מיכאל איתן: אנחנו קבענו מנגנון חדש.

תמי סלע: השאלה איזה דיון זה.

תמי סלע: אם זה דיון בהארכת מגבלות, זה משהו אחר.

מיכאל איתן: בואו נתחיל מהתחלה, תני לי את כל הנתונים, כמה מקרים יש כאלה, את כל ההערכה התקציבית.

עמוס אולצוור: ההערכה התקציבית מתבססת על זה שיש 850 עבריינים בוגרים שמורשעים כל שנה.

עמוס אולצוור: זה הבסיס להערכה.

עמוס אולצוור: העלות של הצעת החוק כוללת שני מרכיבים עיקריים - -

מיכאל איתן: מתוך ה-850 אנחנו רוצים לדעת, בעבירות שאנחנו קבענו יש 850 עבריינים שמורשעים מדי שנה.

מיכאל איתן: אנחנו מעריכים, בכמה מקרים ההערכה שלנו היא שהעבריין גר או עובד ליד הנפגע?

עמוס אולצוור: אני הערכתי, לפי הנתונים שקיבלתי מגורמים מקצועיים, מדובר על מקרים שהעבריין אינו גר או עובד - 30%.

תמי סלע: הוא מדבר על אין הכרות.

מיכאל איתן: בקטע הזה היינו כבר בישיבה הקודמת והסברתי שהכרות זה לא בסיס מספיק, כי הרבה פעמים קרבת משפחה, אדם שהכרתי אותו כשהייתי איתו בתיכון, אבל אני לא גר על ידו ואני לא עובד איתו, הכרות זה בסיס יותר רחב מאשר קרבת מגורים וקרבת עבודה.

מיכאל איתן: כל אדם או מרבית המקרים שאדם גר בקרבה או עובד בקרבה, יש הכרות.

מיכאל איתן: אבל יש עוד מקרים רבים של הכרות שבהם אין קרבת עבודה או מגורים ולכן אם הגעת ל-70% הכרות, מספר המקרים שבהם יש קרבת עבודה או קרבת מגורים הוא יותר נמוך בהרבה.

מיכאל איתן: בכמה אני לא יודע וביקשתי לבדוק את זה.

עמוס אולצוור: אני בדקתי, דיברתי עם הגורמים המקצועיים, אני הגעתי למסקנה בדרך קצת שונה, אני חשבתי כמה מתוך הנפגעים יבקשו לקיים את הדיון, כלומר כמה נפגעים, הרי לפי הצעת החוק זה תלוי בהסכמה של הנפגע או הנפגעת, אז אני הגעתי למסקנה ש-65% ואני אסביר איך.

מיכאל איתן: אבל הוא לא יתנגד, הבאנו את זה בחשבון אבל אמרנו שהוא לא יתנגד אם הוא לא גר על ידה.

קריאה: לא בטוח.

מיכאל איתן: שום דבר לא בטוח, אבל צריך להניח שחלק גדול לא יתנגד.

עמוס אולצוור: אבל אני מניח שגם מתוך ה-30% האלה יבקשו את הדיונים ואת החוות דעת.

עמוס אולצוור: אם נסתכל על ה-70% שגרים או עובדים, אז אני ראיינתי מנהלות של מוסדות שמטפלים בעברייני מין ובנפגעים שלהם, מנהלות מקצועיות, קיבלתי דעות לכאן ולכאן אבל אפשר להגיד שרובן אמרו שיהיה ביקוש להליך הזה, כלומר בסך הכל מתוך ה-70% כמה אני יכול להוריד, אני הורדתי 5% כלומר שבסך הכל 65% מהנפגעים יבקשו לקיים דיון.

עמוס אולצוור: זאת ההערכה שלי בהסתמך על הגורמים המקצועיים.

מיכאל איתן: אני שואל כמה יבקשו, אנחנו יצרנו מנגנון חדש, על הענין הזה שההליך יכול להסתיים בכלל בלי שהצד השני יתנגד.

מיכאל איתן: אנחנו שינינו את החקיקה בצורה כזאת שמקודם זה היה כאילו איזה שהוא דיון, היה חייב להיות דיון וחוות דעת מומחה, עכשיו יש הליך שעושים אותו גם בלי חוות דעת מומחה.

תמי סלע: הוא יכול להיות, זה שיקול דעת.

עמוס אולצוור: שיקול דעת של השופט.

עמוס אולצוור: אני הערכתי שבכל מקרה יתקיים דיון ואז השופט - -

מיכאל איתן: מה זאת אומרת בכל מקרה יהיה דיון?

עמוס אולצוור: דיון ראשוני חייב להיות.

עמוס אולצוור: השופט חייב להודיע לעבריין שהוא הולך להטיל עליו מגבלות.

מיכאל איתן: יהיה דיון בכל פעם שתהיה בקשה.

מיכאל איתן: אז אתה אומר שב-65% מהמקרים יהיה דיון.

מיכאל איתן: בכמה מהם תהיה התנגדות?

עמוס אולצוור: אני דיברתי עם עו"ד, דיברתי עם הסנגורית שישבה פה בדיון הקודם, עו"ד נאוה דהן, דיברתי עם עו"ד דוד וינר ואמרו לי שזה תלוי, אם אותו עבריין העונש שלו בהליך הפלילי יהיה מאסר בפועל או שיהיה מדובר על דיון על הארכה, צפויה התנגדות מאוד גדולה, כי עבריין שישב ארבע שנים במאסר הוא צפוי להתנגד שיטילו עליו מגבלות, והעו"ד שלו בטוח יגיד לו את זה.

עמוס אולצוור: אם אותו עבריין לא קיבל עונש מאסר בפועל, תהיה פחות התנגדות כי הוא לא קיבל עונש מאסר בפועל בהליך הפלילי.

מיכאל איתן: אתה הולך איתי בכיוון לא נכון לכן אני לא מצליח להגיע איתך לעמק השווה.

מיכאל איתן: השאלה הראשונה שלי זה בכמה מקרים אתה מעריך שתהיה, לא כמה מקרים יתבעו, בכמה מקרים קודם כל, כי אתה לא יודע בכמה מקרים יתבעו אתה מעריך את זה באוויר, מכל ההערכות האלה אני קודם כל רוצה לדעת בכמה מקרים תהיה קרבת מגורים ועבודה.

מיכאל איתן: זה הבסיס, עם זה צריך להתחיל.

עמוס אולצוור: 30% בערך לא תהיה קרבת מגורים או עבודה.

מיכאל איתן: אני רוצה להגיד שברוב המקרים שבהם אין קרבת מגורים ועבודה לא תהיה התנגדות של העבריין, יגידו לו אל תגור שם, אם ממילא הוא לא גר שם למה שהוא יתנגד.

תמי סלע: אבל יש לך את התנאי של חשש לעיוות דין ואם הוא ממילא לא גר שם אז אין חשש לעיוות דין.

רותם פלג: אבל אם הוא במאסר הוא בכל מקרה יקח סנגור.

מיכאל איתן: אם הוא סתם רוצה להטריד יש לנו הגנה בסעיפים אחרים בחוק.

מיכאל איתן: יש חוק שמטפל בהטרדה.

תמי סלע: זה משהו אחר, הטרדה מאיימת זה שמישהו באופן שיטתי עושה כל מיני פעולות שמטרידות אדם אחר.

מיכאל איתן: אם בן אדם גר באילת והוא בכוונה בא לגור שם זה לא הטרדה?

קריאה: אי אפשר להוכיח את זה.

מיכאל איתן: אני הכנסתי את הסעיפים האלה מתוך כוונה רק לענות לבעיה הכספית, אנחנו גמרנו לחוקק את החוק, אז בא האוצר ואמר תשמעו, יש כאן בעיה כספית ואני הייתי הראשון שאמר, אני רוצה להתחשב וללכת עם האוצר, אני רגיש לענין של התקציב, אני לא בעד זה שכאן יחוקקו חוקים בלי חשבון ובלי כסף.

מיכאל איתן: התחלתי לבדוק מה אנחנו צריכים לעשות והכנסנו את כל ההליכים האלה על מנת שמספר המקרים יצטמצם, אבל אני לא מוכן שאתם תתחילו לאסוף לי כעת כל מיני הוצאות שהם מתקזזות בתוך איזה שהוא פול כללי שתמיד קיים.

מיכאל איתן: אם מחקנו איזה שהיא עבירה אתה מוריד לי, אתה מזכה אותי בהקטנת מספר הדיונים?

רותם פלג: ודאי.

מיכאל איתן: איפה זיכית אותי?

רותם פלג: נעשה את הבדיקה של כמה עבירות, דיברנו על זה שאם יש פחות עבירות אפשר להוריד את העלות.

מיכאל איתן: לא, אני מתכוון אם בוטלה עבירה בכלל במקום אחר, בחוק אחר, אתה אי פעם באת לועדה ואמרת חברים יש לכם קרדיט לכך וכך שופטים שהתפנו?

מיכאל איתן: אי אפשר ככה לעבוד.

תמי סלע: מה שאני רק רוצה להגיד על החוות דעת של המ.מ.מ, בגלל הקושי להעריך הוא עשה ניתוח רגישות, כלומר גם לגבי כמה בקשות הוגשו.

מיכאל איתן: אבל אני הצעתי, וזה אחת הבעיות הכי קשות כאן בועדה ובכל מדינת ישראל, אנחנו עובדים בלי נתונים.

מיכאל איתן: מדינה שיודעת לשגר טילי חץ שפוגעים מדי פעם לא יכולה לקבל נתונים שנדע על מה אנחנו מדברים.

מיכאל איתן: עומדים כאן כל כך הרבה אנשים ואף אחד לא יודע.

מיכאל איתן: הצעתי לכם גם מנגנון בדיקה רק אתם לא עושים אותו.

מיכאל איתן: לוקחים מאה תיקים אקראיים שהיו בשנת 2000 ובודקים כמה מקרים היה קרבת מגורים, כמה מקרים היה קרבת עבודה, בכמה מקרים מדובר בעבריינים שהיו יכולים לקבל בגלל בעיות כלכליות, כמה לא, והיינו יכולים לעשות אומדן.

מיכאל איתן: היום הכל באוויר.

הילה קרנר: לקחנו מאה מקרים ובדקנו בכמה מקרים יש קרבה מוקדמת ובכמה מקרים - -

מיכאל איתן: אבל זה אנשים שהגיעו אליכם.

הילה קרנר: זה חתך מאוד מייצג.

מיכאל איתן: כמה אחוזים מכלל המקרים מגיעים אליכם?

הילה קרנר: אנחנו מקבלות 7,800 פניות חדשות בשנה של נפגעות אונס.

מיכאל איתן: כמה תיקים מוגשים בשנה?

הילה קרנר: אין חפיפה, יש כאלה שמגיעים למשטרה בנפרד, חלק מגיעים דרכנו.

הילה קרנר: זה הנתונים הכי מדוייקים שיש לגבי נפגעות עבירות מין.

הילה קרנר: מתוכם 20% פונות להליך הפלילי שזה בערך 550 מקרים, מתוך ה-550 מקרים האלה יש באמת רבדים שונים של הכרות אבל רק ברבע מהן, בין רבע ל-20% יש סביבת מגורים או עבודה משותפת.

מיכאל איתן: זה מה שאני אומר כל הזמן.

מיכאל איתן: אני כל הזמן אמרתי שזה לא יכול להיות, הם בודקים הכרות, הכרות זה מעגל הרבה יותר רחב מאשר סביבת מגורים.

מיכאל איתן: יש אחוז גבוה בין בני משפחה אבל הם עדיין לא גרים אחד ליד השני.

מיכאל איתן: גמרנו את הויכוחים, עכשיו אני אעשה מה בראש שלי כי אף אחד לא יודע את האמת כאן.

מיכאל איתן: אני אקבע הנחות שנראות בעיני הנחות סבירות ולפי זה אנחנו נלך.

תמי סלע: בניתוח הוא לקח גם 50% וגם 65% בגלל שקשה להעריך, יש את הנתון של 50%.

אליעזר כהן: זאת הליכה בשלבים והתקדמות לפי הנסיון בביצוע, כך עושים תמיד כשהמצב הוא לא וודאי.

אליעזר כהן: מה כאן כל הסיפור הגדול הזה?

אליעזר כהן: נלך בשלבים ונתקדם לפי הנסיון בביצוע, כך עושים כשהמצב הוא לא וודאי.

אליעזר כהן: עושים מזה תאוריה שלמה.

מיכאל איתן: כמה מקרים זה?

עמוס אולצוור: זה 50% מ-1,488, זה 750 בערך.

מיכאל איתן: זאת אומרת בערך 400 תיקים לבית משפט.

מיכאל איתן: 400 תיקים בבית משפט כפול 3 שעות זה 1,200 שעות עבודה של שופט.

מיכאל איתן: 1,200 שעות עבודה כמה מישרות זה?

עמוס אולצוור: אני עשיתי הערכה לפי מספר דיונים לא לפי מספר שעות.

עמוס אולצוור: אין לי תשובה.

מיכאל איתן: אם אתה לא יודע כמה היקף מישרה של שופט, אז איך קבעת ארבעה שופטים?

עמוס אולצוור: לפי מספר הדיונים.

מיכאל איתן: מה זה מספר הדיונים, מה זה קובע?

מיכאל איתן: אני לא יודע מה זה מספר הדיונים ואני לא צריך לשאול, אני יודע איך מנתחים דברים.

מיכאל איתן: קובעים, גם אם יודעים את מספר הדיונים, הולכים למספר שעות כדי לדעת את היקף המישרה.

מיכאל איתן: כמה דיונים מקיים שופט בממוצע בישראל, בשנה?

שי צרפתי: לפי הנתונים 400 דיונים.

מיכאל איתן: מה זאת אומרת 400 דיונים, אתה רוצה להגיד לי - -

עמוס אולצוור: 400 ישיבות בממוצע.

מיכאל איתן: אני הייתי אצל שופט שעושה עבירות תנועה, ישבו שם 30 איש ביום הוא גמר אותם, כמה הוא גומר בשנה הבן אדם הזה?

קריאה: בתעבורה זה שונה לגמרי.

מיכאל איתן: שופט שמקבל החלטות בהארכות מעצר, שופט שמקבל החלטות בצווי ביניים, מה זה דיון, דיון זה יכול להיות משמונה בבוקר עד שתיים בצהריים ודיון זה יכול להיות דקה וחצי שישב שופט והחליט באיזה ענין.

מיכאל איתן: לכן אני אומר שדיון זה לא מפתח בשבילי.

מיכאל איתן: בכדי להבין כמה תוספת כוח צריך לעשות הערכת מצב, סוג כזה של דיון זה שלוש שעות, בערך ממוצע, שעתיים שלוש שעות, נכפיל את זה במספר המקרים ויהיה לנו אומדן הגיוני.

מיכאל איתן: אני לא אומר שהוא נכון אבל הוא מבוסס על כלים הגיוניים, לא על כלי שקוראים לו דיון, שדיון זה יכול להיות חמש דקות ושש שעות.

מיכאל איתן: אני רוצה מסגרת.

מיכאל איתן: דיון כזה יכול להיות שלוש שעות, יהיו לי 300-400 דיונים, אני יודע להכפיל אז יש לזה הגיון.

עמוס אולצוור: בוא אני אסביר לך את ההגיון כשאחראי תקציבים בהנהלת בתי המשפט.

עמוס אולצוור: .. יש לה סטטיסטיקה משלה, שופט מטפל בכל מיני סוגי דיונים.

מיכאל איתן: נכון, לכן זה לא טוב לי הכלי הזה.

עמוס אולצוור: הוא מטפל בכל מיני הליכים, יש לו ממוצע של 400 ישיבות בית משפט כולל כל סוגי ההליכים.

מיכאל איתן: לכן זה לא טוב לי, לכן אני לא יכול להשתמש בזה.

מיכאל איתן: אתה היית צריך לרדת לרמת רזולוציה נוספת, ללכת ולשאול סוג כזה של דיון מה הערכת המצב שצריך לעשות, כמה שעות הוא יקח בממוצע.

מיכאל איתן: זה דבר שצריך לנבא אותו אבל הוא יהיה תמיד יותר מדוייק מאשר לקחת את הביטוי דיון שהוא לא אומר לך כלום במקרה שלנו.

מיכאל איתן: כי אנחנו יודעים פחות או יותר, אנחנו יודעים שזה לא יקח עשר שעות ויודעים שזה לא יקח חמש דקות בממוצע.

מיכאל איתן: אז אנחנו יכולים להתכוונן יותר טוב לרזולוציה יותר נמוכה.

רותם פלג: גם פה יהיו דיונים שחלקם יהיו ארוכים וחלק לא.

מיכאל איתן: נכון, אבל הממוצע הוא לא של דיון, הממוצע הוא של סוג הדיונים הזה.

מיכאל איתן: יש בעיה עם ממוצעים אבל יש ממוצע יותר מדוייק כשאתה לוקח ומתחם את מספר המקרים לבין ממוצע שאתה לוקח הרבה יותר סוגים.

מיכאל איתן: כמה שעות עבודה עובד שופט בשנה?

מיכאל איתן: אף אחד לא יודע כאן?

מיכאל איתן: אני רוצה לדעת כמה שעות עבודה עובד שופט בשנה, בערך.

מיכאל איתן: 8 שעות ביום הוא עובד?

הילה קרנר: זה משהו כמו 1,600 שעות שנתיות.

מיכאל איתן: נגיד שמונה שעות כפול חמישה ימי עבודה זה 40 שעות בשבוע, זה 160 שעות בחודש, ויש לו עשרה חודשי עבודה, זה 1,600 שעות.

מיכאל איתן: מקסימום שופט אחד, מקסימום תוספת עבודה שופט אחד.

מיכאל איתן: למה אתם טוענים לארבעה?

מיכאל איתן: מקסימום שופט אחד.

מיכאל איתן: אני מתבסס על נתונים שקיבלתי, אומרים לי אנשי הסנגוריה, הם עזרו לי להעריך, בממוצע שלוש שעות לדיון מהסוג שאני מבקש.

מיכאל איתן: לפעמים זה יקח 6-7 שעות, לפעמים זה יקח שמונה, אבל לפעמים זה יקח שעה שעתיים, אז אנחנו מתכווננים, יכול להיות שנטעה אז נתקן בשנה הבאה, היום ההערכה ההגיונית זה מה שאנחנו מקבלים שדיון כזה זה שלוש שעות, אני לא יכול להסתמך על דיון סטטיסטי.

קריאה: מליון.

מיכאל איתן: אז מליון שקל, אז יעלה עוד מליון שקל, ואם יסתבר בשנה הבאה שזה יותר, נצמצם.

מיכאל איתן: כל הדיון הזה זה במסגרת החוק שקובע שועדת הכנסת כאשר היא צריכה לאשר את החוק והאוצר אומר לה שהעלות היא מעלה לחמישה מליון, היא צריכה לקיים דיון ענייני בטענת האוצר.

מיכאל איתן: אני חושב שקיימנו דיון ענייני, אני לא יודע אם התקיים עד היום באיזה שהיא ועדה אחרת דיון כל כך מפורט, עשינו את כל המאמצים, אספנו את הנתונים ואני לדעתי, אלא אם חברי הועדה חושבים אחרת - -

אליעזר כהן: אבל אתה גם עשית הסתייגות שאם זה יעבור אנחנו נפסיק את זה.

מיכאל איתן: לא נפסיק, אם יסתבר שאין כיסוי תקציבי בשנה הבאה ושהערכות שלנו היו שגויות, אנחנו נצמצם את מספר התיקים על מנת שהעלות לא תעלה על חמישה מליון שקלים.

אברהם רביץ: אני לא חשבתי שזה יהיה נוגע לסעיף הקודם שדיברנו בו, הסעיף הכספי, אבל ההערה שיש לי היא כן נוגעת.

אברהם רביץ: אנחנו רואים שהחוק מגביל את עצמו רק למקרים שיהיה נזק נפשי של ממש.

אברהם רביץ: נזק נפשי של ממש אני לא יודע למה הכוונה, אבל אני יודע שנפספס את רוב המקרים, אולי דנתם בזה כבר.

תמי סלע: דנו בזה ארוכות.

אברהם רביץ: אני אתן לכם דוגמה, הורה אחד צלצל אלי, במקרה, ממש במקרה אתמול, אמרתי לו שהיום יש לנו דיון.

אברהם רביץ: נהג הסעות של תלמידי בית ספר שפגע באחת הנערות נדון, ישב איזה שהיא תקופה, נקנס גם נדמה לי, והנה לקראת שנת הלימודים הבאה הוא פה, הוא מסיע את אותן תלמידות מאותו בית ספר.

מיכאל איתן: יש חוק מפורש שאומר שאסור להעסיק במוסדות חינוך, קיטנות, כל הדברים האלה.

אברהם רביץ: זה יכול להיות גם נהג שמסיע עובדות למפעל ואת זה לא מכסה החוק הזה.

אברהם רביץ: הילדות שמעו, כי שם התחילו לנסוע מתחילת השבוע, ואין להן נזק נפשי של ממש, אבל זה דבר נוראי בשבילם.

אברהם רביץ: הן יודעות מי זה הנהג הזה, יודעות מה קרה עם חברתן ואין מה לעשות נגד זה.

מיכאל איתן: היו לנו הרבה דיונים, החוק הזה הוא בעייתי - -

אברהם רביץ: בגלל זכויות האדם שיש לעבריין.

אברהם רביץ: למה שמתם נזק נפשי של ממש?

מיכאל איתן: זה האיזון.

מיכאל איתן: בוא נשים את זה בכיוון אחר, גם טבע האדם, לא של הפוגע, של הנפגע, לכל אחד מאיתנו יש רגש נקמה, טבעי, השפיטה לא נעשית, היא גם מביאה בחשבון את הרגש הטבעי הזה אבל היא לא נעשית על בסיס נקמה, וכאן יכול להיות מצב שאתה מביא את הבן אדם שהוא שפוט אצל הנוקם, הנוקם תמיד יגיד, אני סובל כשאני רואה את הפרצוף שלו, על מנת להעניש אותו עוד יותר.

מיכאל איתן: אבל העונש ניתן לו כבר על-ידי בית המשפט, כלומר החברה קובעת את העונש, לא הנפגע קובע מה העונש.

שי צרפתי: יש לי הסתייגות שאני חייב לומר לגבי התקציב.

שי צרפתי: 1,500 ישיבות לא מתקבל על הדעת שרק שופט אחד ידון בזה, אני יודע מהנסיון שלי - -

מיכאל איתן: יש 400 ישיבות, לא 1,500.

שי צרפתי: בסדר, אבל רוצים מליון שקל עבור שופט אחד, אנחנו לא מסכימים לזה, השופטים עובדים מאוד קשה, ימים ולילות, הם עובדים לא רק חמישה ימים בשבוע אלא גם ימי שישי וגם בפגרת בתי המשפט.

מיכאל איתן: כמה שעות הם עובדים ביום עבודה?

שי צרפתי: עובדים הרבה יותר משמונה שעות בטוח.

מיכאל איתן: תבוא בעוד שנה ותיתן לנו דיווח.

תמי סלע: יש דברים שהעלו בפני ואני חושבת שצריך להוסיף את זה לחוק, למרות שאולי זה נראה ברור אבל במקרה, הרי התנאי אצלנו להטלת מגבלות זה שעבריין יורשע או שנקבע שהוא ביצע את העבירה, יכול להיות שהוא הגיש ערעור וזוכה והתוצאה צריכה להיות בבירור שהמגבלות יבוטלו וגם במקרה שיש ערעור על ההרשעה אני חושבת שצריך לתת שיקול דעת לשופט אולי לעכב את ביצוע המגבלות.

תמי סלע: לא מוחלט, את זה אני שואלת, אבל זה שאלה שלא התייחסנו אליה.

מיכאל איתן: זה לא בתוך סמכויותיו?

תמי סלע: יכול להיות מאוד שכן מכוח סדרי הדין אבל זה דבר שאני חייבת לבדוק אותו ולא היה לי את הזמן כי זה עלה עכשיו.

תמי סלע: לכן את הנקודה הזאת אני אבדוק ואם אין עם זה - -

מיכאל איתן: אז בואו נסכם שאנחנו בעד להשאיר את זה לשיקול דעת בית המשפט אם לעכב או לא לעכב.

תמי סלע: אם זה לא קיים לפי סדרי הדין ממילא.

תמי סלע: אם הוא זוכה זה יבוטל, אם הוגש ערעור אז יהיה שיקול דעת לשופט אם לעכב או לא, אם זה ממילא עולה מסדרי הדין הקיימים אז לא נוסיף את זה.

מיכאל איתן: בסדר.

תמי סלע: זה השינוי היחיד, השאר זה דברים שסוכמו כבר בועדה.

מיכאל איתן: על זה אנחנו יכולים להצביע?

רותם פלג: אני רוצה לומר שאמרנו בדיון הקודם שנבקש למשוך את זה לדיון חוזר בועדת שרים לענייני חקיקה.

מיכאל איתן: אני רק מבקש שהעלויות התקציביות ימסרו כפי שהם היו כאן בועדה.

רותם פלג: יימסרו כל הוורסיות שנאמרו כאן.

מיכאל איתן: יש עוד מישהו שרוצה להעיר איזה שהיא הערה?

מיכאל איתן: מי בעד העברת החוק בקריאה שניה ושלישית למליאה?

מיכאל איתן: עבר פה אחד.

תמי סלע: יש עוד דבר קטן ששכחתי, יש הסתייגות שצריך להצביע עליה.

תמי סלע: הסתייגות אחת מהותית של חבר הכנסת עזמי בשארה וג'מאל זחלקה שרצו להחיל את זה גם לגבי מקום לימודיו של הנפגע, זאת אומרת היום זה לגבי מקום מגוריו ומקום עבודתו של הנפגע, ורצו להחיל את זה גם על מקום לימודיו, זאת אומרת שגם אם הוא לומד באוניברסיטה נניח הנפגע מהעבירה, אז העבריין לא יוכל ללמוד שם.

תמי סלע: יכול להיות שהנפגע הוא קטין והוא לומד בבית ספר מסויים, אז אתה לא רוצה שהעבריין יעבוד שם.

תמי סלע: זה ברור שזה מרחיב את זה, ואיפה שהוא צריך לשים את הגבול.

מיכאל איתן: אני לא הייתי מהסס להחיל את זה, הבעיה היא עוד פעם התקציב, אז עכשיו זה יגדיל לנו עוד פעם את מספר המקרים.

מיכאל איתן: יהיו עוד מקרים.

יצחק לוי: לימודיו זה כמו עבודתו.

תמי סלע: עבודה ומגורים זה דברים די קבועים של בן אדם.

מיכאל איתן: לא מפריע לי לימודים, הבעיה שלי היא רק תקציבית, הם גם ככה כבר על הגבול.

מיכאל איתן: נוותר על הענין ותגידי להם שבשנה הבאה אנחנו נעשה בדיקה, אם לא נעבור את התקציב בשנה הבאה נוסיף לימודים.

מיכאל איתן: מי בעד ההסתייגות?

מיכאל איתן: מי נגד?

מיכאל איתן: ההסתייגות נדחתה.